शीलाजी का मन कच्चा होने लगा। नताशा को वह बुरी तरह मिस कर रही थीं। दो चार दिन बाद देखा रात के अँधेरे में कलवा की झोपडी से एक बुर्केवाली रात के अँधेरे में निकली और रेल की पटड़ी के समानांतर चलती हुई दूर पर कॉलोनी के बाहर जानेवाली सड़क पर मुड़कर ओझल हो गयी। सामने से आती रेलगाड़ी की तेज रौशनी में उसका काला बुर्का भी पारदर्शी हो गया। शीला जी को दो और दो चार जोड़ने में देर नहीं लगी। सुबह अँधेरे में कार से उतरनेवाली और अभी अँधेरे में घुल जाने वाली मूरत उनकी जानी पहचानी नताशा ही थी।